-----------------------------------------------------------------------
  10. การควบคุมภายใน

  -----------------------------------------------------------------------

บริษัทได้ให้ความสำคัญต่อระบบการควบคุมภายในทั้งในระดับบริหาร
และระดับปฏิบัติงานอย่างมีประสิทธิภาพ จึงได้กำหนดภาระหน้าที่
อำนาจการดำเนินการของผู้ปฏิบัติงาน และผู้บริหารไว้เป็นลายลักษณ์อักษรอย่างชัดเจน
มีการควบคุมดูแลการใช้ทรัพย์สินของบริษัทให้เกิดประโยชน์ และมีการแบ่งแยกหน้าที่ผู้ปฏิบัติงาน
ผู้ติดตามการควบคุมและประเมินผลเพื่อการตรวจสอบระหว่างกันอย่างเหมาะสม
นอกจากนี้ยังจัดให้มีการควบคุมภายในเกี่ยวกับระบบการเงินโดยได้กำหนดอำนาจอนุมัติในการทำธุรกรรมทางการเงินไว้อย่างเป็นลายลักษณ์อักษร

บริษัทได้จัดให้มีผู้ตรวจสอบภายใน โดยได้แต่งตั้งฝ่ายตรวจสอบภายใน
เพื่อปฏิบัติงานตรวจสอบภายใน โดยเน้นที่ความเสี่ยงของธุรกิจและระบบการปฏิบัติงาน
โดยมีวัตถุประสงค์เพื่อเพิ่มประสิทธิภาพในการดำเนินงานของบริษัท
เพิ่มความเชื่อมั่นของคณะกรรมการตรวจสอบและผู้บริหารระดับสูงว่ามีระบบข้อมูลที่เชื่อถือได้
เพื่อให้เกิดความมั่นใจในการควบคุมดูแลการใช้ทรัพย์สินของบริษัทเป็นไปอย่างถูกต้อง
เพื่อให้คณะกรรมการตรวจสอบและผู้บริหารระดับสูงเกิดความมั่นใจว่าบริษัทมีระบบการควบคุมภายในที่ดีและพนักงานมีการปฏิบัติงานตามระบบการควบคุมภายในที่กำหนดไว้

ผู้สอบบัญชีของบริษัท คือ นายพจน์ อัศวสันติชัย แห่งบริษัท สอบบัญชีธรรมนิติ จำกัด
ซึ่งเป็นผู้ตรวจสอบงบการเงินของบริษัทได้เข้ามาทำการประเมินประสิทธิภาพการควบคุมภายในของบริษัท
และไม่พบจุดอ่อนที่เป็นสาระสำคัญในระบบการควบคุมภายในแต่อย่างใด

ในการประชุมคณะกรรมการครั้งที่ 3/2551 เมื่อวันที่ 24 กันยายน 2551 โดยมีกรรมการตรวจสอบ
3 ท่าน เข้าร่วมประชุมด้วย
คณะกรรมการตรวจสอบได้ประเมินระบบการควบคุมภายในตามแนวทางของ COSO
ซึ่งจากการซักถามข้อมูลจากผู้บริหารและฝ่ายตรวจสอบภายใน
รวมทั้งตรวจสอบเอกสารหลักฐานแล้วสรุปได้ว่า
บริษัทมีระบบการควบคุมภายในอย่างเพียงพอและเหมาะสมแล้ว
โดยกรรมการตรวจสอบมีความเห็นต่อระบบควบคุมภายในของบริษัททั้ง 5 องค์ประกอบ ดังนี้

1)  องค์กรและสภาพแวดล้อม (Organizational Control and Environment Measure)

บริษัทฯ ได้มีการกำหนดเป้าหมายต่างๆ ไว้อย่างชัดเจนไม่ว่าจะเป็นเป้าหมายรวมขององค์กร
เป้าหมายของแต่ละฝ่าย/แผนก โดยผู้บริหารและผู้จัดการฝ่ายที่เกี่ยวข้องได้มีส่วนร่วมในการกำหนด
และยังได้มีการปรับเปลี่ยนโครงสร้างการบริหารงานเพื่อให้มีระบบการรายงานผลการดำเนินงานที่คล่องตัวและมีประสิทธิภาพมากยิ่งขึ้น

นอกจากนั้นแล้วยังมีข้อกำหนดเกี่ยวกับจริยธรรม (Code of Conduct)
และมีการกำหนดบทลงโทษเกี่ยวกับการกระทำที่อาจก่อให้เกิดผลกระทบต่อบริษัท
ตั้งแต่การตักเตือนเป็นลายลักษณ์อักษรจนถึงเลิกจ้าง

2)  การบริหารความเสี่ยง (Risk Management Measure)

คณะกรรมการบริหารได้มีการประเมินความเสี่ยงที่อาจเกิดขึ้นจากปัจจัยภายในและปัจจัยภายนอก
และได้มีการกำหนดมาตรการต่างๆ เพื่อบริหารความเสี่ยงนั้นๆ
โดยได้แจ้งให้พนักงานทุกคนที่เกี่ยวข้องได้รับทราบและปฏิบัติตาม
และยังได้ให้ฝ่ายตรวจสอบภายในตรวจสอบความเสี่ยงที่อาจเกิดขึ้นจากการปฏิบัติงานของหน่วยงานต่างๆ

3)  การควบคุมการปฏิบัติงานของฝ่ายบริหาร (Management Control Activities)

บริษัท มีการกำหนดขอบเขต อำนาจ หน้าที่
และวงเงินอนุมัติของฝ่ายบริหารในแต่ละระดับไว้อย่างชัดเจน
โดยผู้ที่อนุมัติการทำธุรกรรมจะต้องเป็นผู้ที่ไม่มีส่วนได้เสียในธุรกรรมนั้น
และมีการแบ่งแยกอำนาจหน้าที่ในการอนุมัติ การบันทึกรายการ และการดูแลจัดเก็บทรัพย์สิน
ออกจากกันอย่างเด็ดขาด

นอกจากนั้นแล้วยังมีการกำหนดมาตรการที่รัดกุมในการอนุมัติรายการระหว่างกัน
โดยแบ่งเป็นรายการที่เกิดขึ้นเป็นปกติ และรายการพิเศษที่เกิดขึ้นเป็นครั้งคราว

4)  ระบบสารสนเทศและการสื่อสารข้อมูล (Information and Communication Measure)

บริษัท ได้มีการจัดเตรียมข้อมูลต่างๆ ที่จำเป็น
รวมทั้งหนังสือเชิญประชุมส่งให้คณะกรรมการบริษัทเพื่อพิจารณาล่วงหน้าอย่างน้อย 7
วันก่อนการประชุม และในการจัดทำรายงานการประชุมได้มีการบันทึกข้อซักถาม ความคิดเห็น
และข้อเสนอแนะของกรรมการในเรื่องที่พิจารณาพร้อมทั้งเหตุผลประกอบ

5)  ระบบการติดตาม (Monitoring)

กรรมการบริหารได้มีการนำผลการดำเนินงานมาทบทวนเพื่อเปรียบเทียบกับเป้าหมายที่กำหนดไว้อย่างสม่ำเสมอ
โดยจัดให้มีการประชุมคณะผู้บริหารเป็นประจำทุกเดือน
เพื่อติดตามผลการดำเนินงานว่าเป็นไปตามเป้าหมายที่กำหนดไว้หรือไม่

นอกจากนั้นฝ่ายตรวจสอบภายในยังได้มีการตรวจสอบการปฏิบัติตามระบบการควบคุมภายในทุกไตรมาส
ซึ่งหากตรวจพบข้อบกพร่องที่เป็นสาระสำคัญก็จะรายงานต่อคณะกรรมการบริษัทโดยทันที

นอกจากการประเมินความเพียงพอของระบบการควบคุมภายในตามแนวทางของ COSO แล้ว
คณะกรรมการตรวจสอบยังได้ตรวจสอบงบการเงินประจำปีสิ้นสุด ณ วันที่ 31 กรกฎาคม 2551
โดยมีความเห็นว่างบการเงินดังกล่าวแสดงฐานะการเงินและผลการดำเนินงานที่ครบถ้วนถูกต้องตามหลักการบัญชีที่รับรองทั่วไป